
R E F E R A T   D E   A P R O B A R E 
privind acordarea unor premii bănești  elevilor care au obținut rezultate deosebite la olimpiadele, concursurile și competițiile naționale 
	

	Investiția în oameni, mai ales pentru creșterea performanțelor școlare și profesionale are drept  consecință conturarea unor categorii de tineri care să aibă o percepție reală a exigențelor noii societăți. Efortul sistematizat al elevilor, pe care aceștia îl depun în procesul instructiv-educativ, îi răsplătește atât prin acumularea de cunoștințe, cât și prin deschiderea de noi perspective pentru viitorul lor. Trăim  într-o societate care ar trebui să aprecieze și să recompenseze mai mult performanța, în speță și pe cea școlară.
	În actualul context socio - economic trebuie să ne recunoaștem valorile, să le recompensăm și să le motivăm. 
	La nivelul municipiului Brad, de-a lungul timpului, s-au făcut remarcați un număr mare de elevi.
	Acești elevi deosebiți sunt adevărați ambasadori ai municipiului Brad, prin rezultatele pe care le - au obținut la olimpiadele, concursurile și competițiile naționale în anul școlar 2022-2023.
	Astfel,  ținând cont de adresa Școlii Gimnaziale ”Mircea Sântimbreanu” Brad, înregistrată la Primăria Municipiului Brad sub nr. 38123/2023, adresa Liceului Teoretic ”Avram Iancu” Brad, înregistrată la Primăria Municipiului Brad sub nr. 38236/2023, Procesul verbal nr. 41191/11.08.2023 al comisiei desemnată prin Dispoziția Primarului Municipiului Brad nr. 404/2023 pentru organizarea ediției a XIX - a a Zilelor Municipiului Brad și de Referatul nr. 41204/11.08.2023 al Compartimentului Relații Publice din aparatul de specialitate al Primarului Municipiului Brad, am inițiat prezentul proiect de hotărâre prin care am propus alocarea sumei de 4.000  lei din bugetul local al Municipiului Brad pe anul 2023, de la capitolul bugetar 67.02  „Cultură, recreere şi religie”, reprezentând premii bănești acordate elevilor din cadrul școlilor din municipiul Brad care au obținut rezultate deosebite la olimpiadele, concursurile și competițiile naționale. 
	În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
În susţinerea propunerii mele invoc prevederile art. 12 alin. 5, art. 20 alin. 1 din Legea educației naționale nr. 1/2011, ale Legii nr. 273/2006 privind finanțele publice locale, ale art. 129 alin. 1,  alin. 2 lit. d,  alin. 7  lit. a și lit. e, art. 139  alin. 1 și ale art. 196  alin.1 lit. a  din O.U.G. nr. 57/2019  privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

